[{"text_idx": "#000000", "text": "Cynllun \u00a3500m i adfywio Abertawe 'yn creu 1,700 o swyddi'"}, {"text_idx": "#000001", "text": "Disgrifiad, Beth i'w ddisgwyl yn Abertawe"}, {"text_idx": "#000002", "text": "Beth i'w ddisgwyl yn Abertawe"}, {"text_idx": "#000003", "text": "Mae BBC Cymru yn deall y bydd tua 1,700 o swyddi parhaol yn cael eu creu oherwydd datblygiad gwerth \u00a3500m yng nghanol dinas Abertawe."}, {"text_idx": "#000004", "text": "Dyma'r cynllun mwyaf i newid yr ardal ers yr Ail Ryfel Byd a'r gred yw bod y cynlluniau yn cynnwys canolfan adloniant, gwesty pum seren, traeth dinesig ac ardal fwyta."}, {"text_idx": "#000005", "text": "Hefyd bydd arena gyda 3,500 o seddi ac acwariwm gwerth \u00a340m."}, {"text_idx": "#000006", "text": "Mae dau gwmni adeiladu wedi cael eu dewis - Rivington Land and Acme a Trebor Developments - ac mae disgwyl i'r gwaith ddechrau yn gynnar yn 2017."}, {"text_idx": "#000007", "text": "Y gred yw y bydd y gwaith adeiladu yn creu 500 o swyddi."}, {"text_idx": "#000008", "text": "Disgrifiad o\u2019r llun, Argraff artist o'r datblygiad"}, {"text_idx": "#000009", "text": "Mae penaethiaid y cyngor eisiau sicrhau bod Abertawe yn gallu denu miloedd o dwristiaid a darparu cyfleusterau ar gyfer myfyrwyr sydd eisiau aros yn ddinas ar o\u0302l graddio."}, {"text_idx": "#000010", "text": "Y brif ran fydd yn cael ei datblygu fydd canolfan siopa Dewi Sant, tir yn agos i'r ganolfan hamdden a'r ganolfan ddinesig."}, {"text_idx": "#000011", "text": "Mae disgwyl i Ffordd y Brenin gael ei throi'n ardal fusnes ac mae hen safle clwb nos Oceana wedi cael ei ystyried yn gartref newydd i'r cyngor."}, {"text_idx": "#000012", "text": "Mae gwaith ar yr Heol Fawr ger yr orsaf drenau ar fin dechrau ei ail gyfnod ailddatblygu ac mae cynlluniau ar waith ar gyfer Sgwa\u0302r y Castell a Stryd y Gwynt."}, {"text_idx": "#000013", "text": "Disgrifiad o\u2019r llun, Mae arena gyda 3,500 o seddi yn rhan o'r datblygiad"}, {"text_idx": "#000014", "text": "Disgrifiad o\u2019r llun, Bydd cartrefi, caffis, bwytai ac acwariwm ar safle'r ganolfan ddinesig"}, {"text_idx": "#000015", "text": "Dywedodd arweinydd cyngor Abertawe, Rob Stewart: \"Abertawe sydd wrth galon economi'r rhanbarth yma."}, {"text_idx": "#000016", "text": "\"Mae hyn yn golygu miloedd o swyddi newydd. Mae'n golygu adfywio economi'r ardal."}, {"text_idx": "#000017", "text": "\"Rydyn ni eisiau stopio pobl rhag sefydlu busnesau mewn llefydd eraill. Os gallwn ni gael y gefnogaeth iawn a'r amgylchiadau iawn fe fyddan nhw'n sefydlu eu canolfannau ac aros yma.\""}, {"text_idx": "#000018", "text": "Ychwanegodd bod llawer o waith i'w wneud ond bod hwn yn gyfnod \"cyffrous\", a dywedodd mai'r traeth fyddai un o brif rannau'r datblygiad."}, {"text_idx": "#000019", "text": "\"Rydyn ni'n rhoi'r safle yma yn o\u0302l i bobl Abertawe,\" meddai. \"Mae wedi ei ddefnyddio gan y cyngor ers 40 o flynyddoedd."}, {"text_idx": "#000020", "text": "\"Gall pobl fynd yna, eistedd ac edrych ar un o'r baeau gorau yn y byd. Mae'n golygu pobl yn byw, gweithio, bwyta a mwynhau'r promena\u0302d.\""}, {"text_idx": "#000025", "text": "CylchgrawnCofio Tre\u0302n Bach y MwmbwlsCwis: Goleudai Cymru'Mae'r Gymraeg yn iaith wyddonol'Goleuadau'r Gogledd yn goleuo'r awyr dros nosLuka Modric\u0301, a'r rhwystrau eraill ar y llwybr i Euro 2024Pafiliwn 20,000 o seddi 1893... a'r ddyled ddaeth wedynIfan Davies: Rhestr chwarae caneuon 'chillout'Lluniau: Cyngerdd 'chillout' Sian EleriSut mae denu adar i'r ardd?"}, {"text_idx": "#000029", "text": "Luka Modric\u0301, a'r rhwystrau eraill ar y llwybr i Euro 2024"}]